
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
	oddelenie komunikácie a prevencie	
Jilemnického 1, 911 42 Trenčín
KRPZ-TN-OKAP-2026/001066-025                                                            Trenčín 16.10.2026

FALOŠNÍ POLICAJTI VÁS MÔŽU PRIPRAVIŤ O TISÍCE EUR!
 	Podvodníci sa čoraz častejšie vydávajú za policajtov alebo pracovníkov finančných inštitúcií. Svojimi presvedčivými príbehmi, naliehaním a vyvolávaním strachu sa snažia ľudí presvedčiť, aby vybrali peniaze zo svojich účtov a odovzdali ich neznámym osobám. Ich cieľom je pripraviť Vás o celoživotné úspory!
PRÍKLAD Z PRAXE!
Neznáma osoba telefonicky kontaktovala poškodenú a predstavila sa ako policajt kriminálnej polície z Liptovského Mikuláša. Bez prízvuku jej oznámila, že v Slovenskej sporiteľni má byť na jej meno vybavený úver vo výške 30.000,-€. Tvrdila, že aby tomu zabránila, musí si z účtu vybrať 4.400,-€, čím údajne vyčerpá svoj denný úverový limit a znemožní iným osobám vziať si na jej meno úver. Poškodená v obave o svoje peniaze vybrala hotovosť a na pokyn volajúcej ich odovzdala neznámemu mužovi na parkovisku pred obchodným domom. Na mieste boli dvaja muži, ktorí tvrdili, že sú pracovníkmi Národnej banky Slovenska a sú ozbrojení. Po odovzdaní peňazí odišli. Poškodenej vznikla škoda vo výške 4.400,-€.
Takto môže vyzerať premyslený podvod. Skutočným cieľom volajúcich nie je ochrana Vašich peňazí, ale ich získanie!
AKO SA CHRÁNIŤ?
· Polícia od Vás nebude žiadať, aby ste vyberali peniaze z účtu a odovzdávali ich neznámym osobám. 
· Nedôverujte automaticky ani osobe, ktorá sa predstaví ako policajt. Meno, funkciu či údajné služobné zaradenie si vždy nezávisle overte.
· Nenechajte sa vystrašiť ani zatlačiť do časovej tiesne. 
· Všetko si overujte priamo v banke alebo ukončite podozrivý hovor a zavolajte polícii na číslo 158. 
NEZABUDNITE!
Žiadny dôveryhodne znejúci príbeh, policajná funkcia ani údajná naliehavá situácia nie sú dôvodom na odovzdanie Vašich peňazí cudzím ľuďom. Ak Vás niekto žiada o hotovosť na ochranu pred podvodom, zbystrite pozornosť – môže ísť práve o podvodníka!

